ພວກມີປືນ ໄດ້ຍິງສັງຫານ ນາຍທະຫານ ປາກິສຖານຄົນນຶ່ງ ທີ່ ນະຄອນຫລວງ ອິສລາມມາບັດ
ຂ່າວສຳຄັນອື່ນໆ: ທ່ານໂອບາມາ ອາດຈະເລື່ອນເວລາ ໃນການຕັດສິນໃຈ ກ່ຽວກັບເຣື່ອງກຳລັງທະຫານ ໃນອັຟການິສຖານ; ຣັຖມຸນຕຣີ ປ້ອງກັນປະເທດສະຫະຣັດ ປະກາດວ່າ
ຕຳຣວດປາກິສຖານ ກ່າວວ່າ ມືປືນໄດ້ສັງຫານ ນາຍທະຫານຊັ້ນສູງຜູ້ນຶ່ງ ແລະທະຫານອີກຄົນນຶ່ງ ໃນການດັກໂຈມຕີ ທີ່ນະຄອນຫລວງ ອິສລາມາບັດ ເຈົ້າໜ້າທີ່ ກ່າວວ່າມືປືນ 2 ຄົນ ທີ່ຂີ່ຣົດຈັກ ໄດ້ຍິງປືນເຂົ້າໃສ່ ຣົດທະຫານ ໃນຕອນເຊົ້າຂອງວັນພະຫັດມື້ນີ້ ຢູ່ທີ່ຄຸ້ມບ້ານພັກ ໃນນະຄອນ ອິສລາມາບັດ ບ່ອນທີ່ພວກນາຍທະຫານຫລາຍໆຄົນ ອາສັຍຢູ່ ມີທະຫານອີກຄົນນຶ່ງ ທີ່ນັງຣົດໄປນຳໄດ້ຮັບບາດເຈັບ ມືປືນທັງ 2 ໄດ້ພາກັນ ຫລົບໜີໄປ ແລະຍັງບໍ່ທັນມີກຸ່ມໃດອ້າງເອົາ ຄວາມຮັບຜິດຊອບເທື່ອ ພວກຫົວຮຸນແຮງ ໄດ້ເລີ້ມທຳການໂຈມຕີ ໃນໄລຍະບໍ່ເທົ່າໃດອາທິດ ຜ່ານມານີ້ ໃສ່ເປົ້າໝາຍຕ່າງໆ ຮວມທັງສູນ ຝຶກແອບຕຳຣວດກອງບັນຊາການ ທະຫານບົກ ມະຫາວິທຍາລັຍ ສາສນາອິສລາມ ແລະສຳນັກງານ ຂອງອົງການສະຫະປະຊາຊາດ ໂຮງຮຽນສ່ວນໃຫຍ່ ໃນທົ່ວປາກິສຖານ ຍັງມີກຳນົດ ທີ່ຈະປິດຕື່ມອີກໄປຈົນຮອດ ວັນອາທິດ ຍ້ອນມີຄວາມ ຢ້ານກົວວ່າ ຈະມີການໂຈມຕີເກີດຂຶ້ນ ການໂຈມຕີທີ່ວ່ານີ້ ແມ່ນເບິ່ງກັນວ່າ ເປັນການຕອບໂຕ້ ຕໍ່ການທີ່ພວກທະຫານໄດ້ບຸກໂຈມຕີ ທີ່ໝັ້ນຂອງກະບົດ ທາລີບານ ໃນເຂດ WAZIRISTAN ໃຕ້ ປະທານາທິບໍດີ ສະຫະຣັດ ທ່ານ BARACK OBAMA ກ່າວວ່າທ່ານອາດຈະຍັງ ບໍ່ທັນຕັດສິນໃຈເທື່ອ ກ່ຽວກັບລະດັບ ຈຳນວນທະຫານ ສະຫະຣັດແລະແລະຍຸທສາດໃໝ່ ທາງທະຫານ ໃນອັຟການິສຖານ ໄປຈົນຮອດ ຫລັງຈາກການປ່ອນບັດເລືອກຕັ້ງ ປະທານາທິບໍດີຮອບ 2 ຢູ່ໃນປະເທດດັ່ງກ່າວ ເດືອນໜ້ານີ້ ໃນການໃຫ້ສຳພາດ ແກ່ໂທຣະພາບ NBC ຂອງສະຫະຣັດ ທ່ານ OBAMA ກ່າວວ່າ ເປັນໄປໄດ້ທີ່ຣັຖບານຂອງທ່ານ ຈະມີຍຸທສາດໃໝ່ ພ້ອມແລ້ວ ສຳລັບກຳລັງ ທະຫານສະຫະຣັດໃນອັຟການິສຖານ ແຕ່ຈະບໍ່ປະກາດໃຫ້ຊາບ ຈົນກວ່າຫລັງຈາກ ການເລືອກຕັ້ງປະທານາທິບໍດີຮອບສອງ ໃນວັນທີ 7 ພະຈິກຈະມາ ທ່ານ OBAMA ກ່າວວ່າ ທ່ານເອງແລະຄະນະທີມງານ ຂອງທຳນຽບຂາວ ຈະໃຊ້ເວລາ ເທົ່າທີ່ເຫັນວ່າ ມີຄວາມຈຳເປັນເພື່ອທຳການ ຕັດສິນໃຈ ຢ່າງຖືກຕ້ອງ ກ່ຽວກັບລະດັບທະຫານ ແລະລາຍລະອຽດອື່ນໆໃນການປະຕິບັດງານ ຂອງສະຫະຣັດ ໃນອັຟການິສຖານນັ້ນ ຣັຖມຸນຕຣີ ປ້ອງກັນປະເທດ ສະຫະຣັດ ທ່ານ ROBERT GATESກ່າວວ່າ ໂຄງການອາວຸດນິວເຄລັຽ ຂອງເກົາຫລີເໜືອ ໄດ້ມີຜົນກະທົບໃນການສ້າງຄວາມບໍ່ທຸ່ນທ່ຽງ ໃຫ້ແກ່ ທັງພູມີພາກ ແລະນາໆຊາດ ທ່ານ GATESໃຫ້ທັສນະດັ່ງກ່າວ ທີ່ກຸງໂຊລ ໃນວັນພະຫັດມື້ນີ້ ບ່ອນທີ່ທ່ານ ໄດ້ເຂົ້າຮ່ວມກອງປະຊຸມ ວ່າດ້ວຍຄວາມໝັ້ນຄົງ ປະຈຳປີ ລະຫວ່າງສະຫະຣັດ ແລະເກົາຫລີໃຕ້ ທ່ານກ່າວວ່າ ສະຫະຣັດຈະສືບຕໍ່ ໃຫ້ຄວາມຄຸ້ມຄອງ ໃນການປົກປ້ອງເກົາຫລີໃຕ້ຊຶ່ງເປັນປະເທດ ພັນທະມິດ ປະຊາທິປະໄຕ ຂອງສະຫະຣັດ ຮວມທັງ ການປ້ອງກັນໃນດ້ານນິວເຄລັຽ ນຳດ້ວຍ ສະຫະຣັດ ແລະເກົາຫລີໃຕ້ ແມ່ນພາກສ່ວນ ໃນການເຈຣະຈາ 6ຝ່າຍ ທີ່ແນໃສ່ ເພື່ອຊັກຊວນ ໃຫ້ພຽງຢາງ ປະຖິ້ມໂຄງການ ສ້າງອາວຸດນິວເຄລັຽ ຄອມມູນິສເກົາຫລີເໜືອ ໄດ້ຖອນໂຕ ອອກຈາກກອງປະຊຸມ 6 ຝ່າຍ ໃນເດືອນເມສາປີນີ້ຫລັງຈາກ ປະຊາຄົມນາໆຊາດ ໄດ້ຕິຕຽນ ເກົາຫລີເໜືອ ກ່ຽວກັບການຍິງ ລູກສອນໄຟທີ່ສົງສັຍວ່າ ເປັນການທົດລອງ ເທັກໂລໂລຈີລູກສອນໄຟ ທີ່ຍິງໄດ້ ໃນໄລຍະໄກນັ້ນ ສະຫະຣັດ ກ່າວວ່າ ຕົນຈະສົ່ງຜູ້ແທນ ຄະນະນຶ່ງ ໄປຍັງມຽນມາ ພາຍໃນສອງສາມອາທິດຂ້າງໜ້ານີ້ອັນ ເປັນພາກສ່ວນນຶ່ງ ຂອງວິທີການໃໝ່ ໃນການພົວພັນໂຕຈິງທີ່ຣັຖບານທ່ານ OBAMA ຈະນຳໃຊ້ກັບມຽນມາ ຣັຖມຸນຕຣີ ຊ່ອຍວ່າການກະຊວງການຕ່າງປະເທດ ສະຫະຣັດ ທ່ານ KURT CAMPBELL ກ່າວຕໍ່ສະມາຊິກຣັຖສະພາສະຫະຣັດ ໃນມື້ວານນີ້ວ່າ ຄະນະຜູ້ ແທນຈຸນີ້ ຈະໂອ້ລົມໂດຍກົງກັບເຈົ້າໜ້າທີ່ ຣັຖບານທະຫານມຽນມາ ຜູ້ຕາງໜ້າ ຊົນຊາດຊົນເຜົ່າກຸ່ມນ້ອຍແລະສະມາຊິກພັກຝ່າຍຄ້ານ ທີ່ນິຍົມປະຊາທິປະໄຕ ຮວມທັງທ່ານນາງອອງຊານຊູຈີທີ່ຖືກກັກບໍຣິເວນຢູ່ໃນເວລານີ້ ເມື່ອມີການຖາມວ່າ ມີສິ່ງໃດ ໂດຍສະເພາະບໍທີ່ສະຫະຣັດ ຫວັງຈະບັນລຸຜົນ ໃນການໄປ ມຽນມາຄັ້ງນີ້ ທ່ານ CAMPBELLໄດ້ກ່າວເຖິງເປົ້າໝາຍຕ່າງໆ ໃນການຊຸກຍູ້ການສົນທະນາຫາຣື ລະຫວ່າງກຸ່ມຕ່າງໆໃນມຽນມາ ແລະຊອກຫາຊ່ອງ ທາງເພື່ອໃຫ້ການຄ້ຳປະກັນ ກ່ຽວກັບຄວາມວິຕົກກັງວົນຂອງສະຫະຣັດ ທີ່ມີໃນເຣື່ອງ ຄວາມສັມພັນລະວ່າງ ມຽນມາກັບເກົາຫລີເໜືອ ເຈົ້າໜ້າທີ່ໄທ ບໍ່ໄດ້ໃຫ້ຄວາມສຳຄັນໃດໆ ທີ່ນາຍົກຣັຖມຸນຕຣີກຳປູເຈັຽ ທ່ານຮຸນເຊນ ໄດ້ສເນີໃຫ້ ທ່ານທັກສິນ ຊິນນະວັດ ອະດີດ ນາຍົກຣັຖມຸນຕຣີທີ່ຖືກຂັບໄລ່ ອອກຈາກອຳນາດ ຂອງໄທ ລີ້ພັຍການເມືອງ ຢູ່ທີ່ກຳປູເຈັຽ ທ່ານຮຸນເຊນ ໄດ້ທຳການສເນີດັ່ງກ່າວ ໃນມື້ວານນີ້ ຫລັງຈາກໄດ້ພົບປະກັບທ່ານຊະວະລິດ ຢົງໃຈຢຸດ ພັນທະມິດ ທາງການເມືອງ ທີ່ໃກ້ຊິດ ຂອງທ່ານທັກສິນທີ່ນະຄອນຫຼວງ ພະນົມເປັນ ຂອງກຳປູເຈັຽ ທ່ານຮຸນເຊນ ໄດ້ກ່າວຢືນຢັນ ເຖິງມິຕພາບຂອງທ່ານ ກັບທ່ານທັກສິນ ແລະແມ່ນກະທັງ ໄດ້ສເນີໃຫ້ບ້ານພັກ ແກ່ທ່ານທັກສິນນຳດ້ວຍ ເຈົ້າໜ້າທີ່ໄທ ໃນຣັຖບານ ຂອງນາຍົກຣັຖມຸນຕຣີ ອະພິຊິດ ເວດຊາຊີວະກ່າວວ່າ ພວກທ່ານເຂົ້າໃຈດີ ເຖິງຄວາມສັມພັນ ທີ່ຜູ້ນຳກຳປູເຈັຽມີກັບທ່ານທັກສິນ ແຕ່ພວກທ່ານ ໄດ້ກ່າວຢ້ຳວ່າ ຖ້າອະດີດ ນາຍົກຣັຖມຸນຕຣີທັກສິນຂອງໄທ ຫາກຍ້າຍໄປຢູ່ ທີີ່ກຳປູເຈັຽ ພວກທ່ານກໍຈະ ຊອກຫາຊ່ອງທາງເພື່ອໃຫ້ມີການສົ່ງໂຕ ທ່ານທັກສິນ ໃຫ້ແກ່ທາງການໄທ ທ່ານທັກສິນໄດ້ຖືກໂຄ່ນລົ້ມ ໃນການກໍ່ຣັຖປະຫານ ໃນປີ 2006 ຈີນກ່າວວ່າ ເສຖກິດຂອງຕົນ ໄດ້ຖີບໂຕສູງຂຶ້ນ 8 9% ໃນໄຕຣມາສທີ 3 ຂອງປີ2009 ຊຶ່ງຢູ່ໃນເສັ້ນທາງ ທີ່ຈະບັນລຸ ອັດຕຣາການເຕີບໂຕ ປະຈຳປີ 8%ທີ່ພວກຜູ້ນຳຂອງຈີນ ຢາກໃຫ້ເປັນໄປນັ້ນ ຍອດຜລິດຮວມພາຍໃນ ຫລື GDP ຂອງຈີນໄດ້ເພີ້ມຂຶ້ນ 7 7% ໃນໄລຍະ 9 ເດືອນທຳອິດ ຂອງປີ 2009 ທຽບໃສ່ ໄລຍະດຽວກັນຂອງປີກາຍນີ້ ຣັຖບານຈີນ ໄດ້ລິເລີ້ມ ການເອົາບາດກ້າວ ຫລາຍໆຢ່າງ ໃນໄລຍະທີ່ເສຖກິດຂອງໂລກ ໄດ້ຊັກຊ້າລົງ ຢ່າງຮ້າຍແຮງນັ້ນ ເພື່ອເສີມຂຍາຍ ເສຖກິດທີ່ກາງຕໍ່ການສົ່ງອອກຂອງຕົນ ຮວມທັງແຜນການ ກະຕຸກຊຸກຍູ້ເສຖກິດ ມູນຄ່າ 586ພັນລ້ານໂດລາ ທີ່ແນໃສ່ໂຄງການ ກໍ່ສ້າງໂຄງລ່າງພື້ນຖານຕ່າງໆ ນອກນັ້ນແລ້ວຣັຖບານຈີນ ຍັງໄດ້ອະນຸມັດເງິນສົດ ເປັນຈຳນວນ ມະຫາສານ ໃຫ້ແກ່ຣະຣົບ ທະນາຄານເພື່ອສນັບສນຸນ ການໃຫ້ເງິນກູ້ຢືມ ການໃຊ້ຈ່າຍ ແລະ ການລົງທຶນ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ